Jabuli 122
Lega ni Jerucalem obed ki kuc
1Abedo ki yomcwiny i kare ma guwaco bota ni,
“Wacitu i ot pa Rwot!”
2Wabedo ka cuŋ acuŋa ki tyenwa i dog gaŋ me Jerucalem!
3Jerucalem doŋ gigero odoco matek, ma ocuŋ nen maber atika!
4Man aye ka ma kaka ma Rwot
oyero gibino iye, gin aye jo Icrael;
gibino ka miyo pwoc bot Rwot,
kit macalo yam giciko kwede pigi.
5Komker me ŋolo kop giketo tye kunnu,
gin komker me ot pa Daudi.
6Wuleg pi kuc me Jerucalem!
“Wek gin jo ma mari gubed ki lonyo dok ki kwo maber!
7Kuc obed i i cel murumo gaŋŋi,
dok kuc madwoŋ myero obed i odi ma wigi ocudo malo!”
8Pi utmega ki pi luwota
abiwacci, “Kuc obed botwu!”
9Kit macalo Rwot Lubaŋawa bedo i ode kany-nyi,
abilego ni ibed maber.